kardosdrur/scandi-wiki huggingface dataset:
Ayrton Senna

Ayrton Senna da Silva (født 21. marts 1960, død 1. maj 1994) var en brasiliansk racerkører, der igennem 11 sæsoner kørte i Formel 1, hvor han nåede at vinde tre verdensmesterskaber i 1988, 1990 og 1991. Hans store rival var franskmanden Alain Prost. Den 1. maj 1994 blev Senna dræbt da han kørte galt under San Marinos Grand Prix på Imola-banen. Fire dage efter hans død blev han begravet.

Formel 1-karriere
Han startede sin Formel 1-karriere i 1984 for Toleman. Hans første point kom i Sydafrika, og hans første podieplacering kom i Monaco efter at løbet var stoppet pga. meget regn. Han deltog ikke i Italien pga. at han havde underskrevet en kontrakt for Team Lotus uden at informere Toleman-holdet først.

I 1985 tog han sin første Formel 1-sejr i Estoril, Portugal. Han vandt 2 Grand Prix'er i sæsonen. Fra 1985 til 1993 havde han altid vundet mange løb.

Resultater
Senna nåede på sine 11 Formel 1-sæsoner at køre 162 Grand Prix'er og vinde ikke færre end 41 sejre. Han opnåede desuden 39 sekundære podieplaceringer og startede 65 gange et løb fra Pole Position. Hans resultater sikrede ham tre verdensmesterskaber.

Død
Den 1. maj 1994, dagen efter at østrigeren Roland Ratzenberger var blevet dræbt på samme bane, omkom Senna ved en ulykke under San Marinos Grand Prix. Med 216 km/t ramte han barrieren i Tamburello-svinget. Hans død medførte landesorg i Brasilien, hvor han var en folkehelt.

Eksterne henvisninger 
 

 Ayrton Sennas mindeside

Noter 

Formel 1-kørere fra Brasilien
Omkomne ved motorsport
Personer fra São Paulo
Brasilianere i 1900-tallet
Delivery (sang)

Delivery er en single lavet af det engelske rockband Babyshambles. Delivery findes på albummet Shotter's Nation. Babyshambles-sangen varer 2 minutter og 42 sekunder.

Singler fra 2007
Mehboba Ahdyar

Mehboba Ahdyar (født 1988 eller 1989) er en afghansk atlet. Hun var, som den eneste kvinde for Afghanistan, sat til at deltage ved Sommer-OL 2008 i Beijing i 1500 meter og 3000 meter løb. 
Ahdyar har vundet konkurrencer i Afghanistan, men OL ville være hendes første internationale konkurrence. 

Hun er blevet udsat for dødstrusler i Afghanistan af muslimske ekstremister."

Hun havde planer om at bære tørklæde under løbene i Beijing, da hun mener det er et symbol på muslimske kvinder."

Hun forsvandt fra sin træning i Formia, Italien og deltog derfor ikke i OL som planlagt.
Den 10. juli 2008 tog hun til Norge for at søge om asyl.

Referencer

Eksterne henvisninger 

Mellemdistanceløbere fra Afghanistan
Olympiske deltagere for Afghanistan
Roland Ratzenberger

Roland Ratzenberger (4. juli 1960 – 30. april 1994) var en østrigsk racerkører, der nåede at køre bare tre Formel 1-Grand Prix'er inden han den 30. april 1994 blev dræbt under kvalifikationen til San Marinos Grand Prix på Imola-banen. Trods Ratzenbergers død valgte de øvrige kørere at afvikle søndagens Grand Prix. Herunder oplevede feltet endnu et dødsfald, da den tidligere tredobbelte verdensmester brasilianeren Ayrton Senna kørte galt og mistede livet.

Eksterne henvisninger 

 Roland Ratzenbergers mindeside 

Formel 1-kørere fra Østrig
Omkomne ved motorsport
Alain Prost

Alain Marie Pascal Prost (født 24. februar 1955 i Saint-Chamond, Frankrig) er en tidligere fransk racerkører, der med fire Formel 1 verdensmesterskaber, i 1985, 1986, 1989 og 1993 er en af sportens mere succesfulde kørere, dog overgået af Juan Manuel Fangio med 5 verdensmesterskaber og henholdsvis Michael Schumacher og Lewis Hamilton med 7 sejre. Hans store rival gennem mange år var brasilianeren Ayrton Senna.

Resultater 
Prost nåede gennem sin karriere at køre hele 13 sæsoner og i alt 202 Grand Prix'er i Formel 1. Hans første løb var det argentinske Grand Prix i 1980 og det sidste det australske i 1993. Han vandt 51 løb og sluttede yderligere 55 gange på podiet for sekundære placeringer. Resultaterne skaffede ham hele fire verdensmesterskaber.

Kilder

Eksterne henvisninger 

 

Formel 1-kørere fra Frankrig
Jean Alesi

Jean Alesi (født 11. juni 1964 i Montfavet, Frankrig) er en fransk tidligere racerkører, der blev bedst kendt for sine hele 13 sæsoner i Formel 1. Karrieren i Formel 1 strakte sig fra 1989 til 2001, hvor han nåede at køre for adskillige teams.

Formel 1
Alesi fik sin Formel 1-début for Tyrrell i Frankrigs Grand Prix i 1989. Han kvalificerede på en 16. plads og han kom op på en 4. plads i løbet. Ken Tyrrell var tilstrækkeligt imponeret, så han gav ham en atten-måneders kontrakt. I hans andet sæson for Tyrrell i 1990 havde han 2 podieplaceringer, og andre teams som Williams og Ferrari ville give ham en kontrakt.

Resultater
Alesi nåede at køre hele 202 Formel 1-Grand Prix'er, og hentede en enkelt sejr, der faldt ved Canadas Grand Prix i 1995. Udover sejren sluttede han desuden 31 gange på podiet for sekundære placeringer.

Eksterne henvisninger 

 Jean Alesis hjemmeside 
 
 

Formel 1-kørere fra Frankrig
Nigel Mansell

Nigel Ernest James Mansell (født 8. august 1953 i Upton-upon-Severn, England) er en tidligere engelsk racerkører, der kørte 15 sæsoner i Formel 1, og i 1992 sikrede sig verdensmesterskabet.

Resultater 
Mansells Formel 1-karriere strakte sig fra 1980 til 1995. I denne periode nåede han at køre 191 Grand Prix'er og vinde de 31. Han opnåede desuden 28 sekundære podieplaceringer og startede 32 gange et løb i pole position. Hans største sejr var dog verdensmesterskabet i 1992. 
Mansell deltog også ved Le Mans 2010 men kørte efter 4 runder galt.

Eksterne henvisninger 

 Nigel Mansells hjemmeside 
 

Formel 1-kørere fra Storbritannien
Damon Hill

Damon Graham Devereux Hill (født 17. september 1960 i London, England) er en tidligere engelsk racerkører, der kørte otte sæsoner i Formel 1, hvor han i 1996 blev verdensmester. Han er søn af den tidligere dobbelte verdensmester Graham Hill.

Resultater 
Hills Formel 1-karriere strakte sig fra 1992 til 1999, og han nåede i perioden at køre 122 Grand Prix'er. Han sejrede i de 22 og sluttede yderligere 20 gange på podiet for sekundære placeringer. I 1996 sikrede han sig verdensmesterskabet foran rivalen Michael Schumacher.

Eksterne henvisninger 

 Info
 

Formel 1-kørere fra Storbritannien
Timo Glock

Timo Glock (født 18. marts 1982 i Lindenfels, Vesttyskland) er en tysk BMW fabriksracerkører, der havde kørt i Formel 1 for Jordan, Toyota og Marussia. Glock står (pr. december 2012) noteret for at have kørt 95 Formel 1-Grand Prix'er og startet 91 Formel 1-Grand Prix'er, og har endnu såvel sejre som podieplaceringer til gode.

Eksterne henvisninger 

 Timo Glocks hjemmeside
 

Formel 1-kørere fra Tyskland
Kazuki Nakajima

Kazuki Nakajima (født 11. januar 1985 i Aichi, Japan) er en japansk racerkører, der pt. kører i Formel 1 for AT&T Williams-teamet. Han fik sin Formel 1-debut ved Brasiliens Grand Prix i 2007, og har siden (pr. november 2009) kørt 36 Grand Prix'er med 9 karrierepoints.

Da Nakajima var uden et Formel 1-sæde, vendte han tilbage til Japan i 2011 for at køre i det japanske Formula Nippon-mesterskab og det japanske Super GT-mesterskab.

Før han kørte i Formel 1 kørte han i det japanske Super GT-mesterskab i 2005, hvor han kørte i serien i 2011 og fortsatte indtil 2014.

Han kører lige nu i det japanske Super Formula-mesterskab i Japan mens han kører i World Endurance Championship for Toyota Racing.

Han er søn til tidligere Formel 1-kører Satoru Nakajima, og har en lillebror Daisuke Nakajima.

Eksterne henvisninger 

 Kazuki Nakajimas hjemmeside
 

Formel 1-kørere fra Japan
Den fjerde jordbaserede FM-radiokanal

Den fjerde jordbaserede FM-radiokanal, oprindeligt også kendt som DR P2 eller blot P2, fra 2011-2019 som Radio24syv, fra 1. november 2019 som R4DIO, er den fjerde landsdækkende radiokanal, der distribueres via FM-sendenettet i Danmark. 

Radio- og tv-nævnet tildelte i april 2001 kanalen til DR, der dermed fik ret til at drive kanalen frem til 31. marts 2009 under navnet P2. Sendetilladelsen er senere blevet forlænget, således at DR kan drive kanalen til udgangen af 2010. Herefter skulle kanalen privatiseres, hvilket skete i november 2011 med tildelingen af programtilladelsen til BerlingskePeople A/S. 

Grundlaget for kanalen er public service, og indholdsprofilen er klassisk musik suppleret med rytmisk musik, jazz og dansksproget musik samt programmer indenfor kultur, samfund og debat.

Kanalen har must carry-status i kabel-tv-nettet samt i antenneforeninger.

Der var seks bydere på driften af kanalen:
 DR
 SBS Radio
 Bonnier
 Det Berlingske Officin og JP/Politikens Hus
 Aller Press sammen med bl.a. Flensborg Avis
 MTG og Lønmodtagernes Dyrtidsfond

Baggrund for etableringen
Etableringen af kanalen skete som følge af det medieforlig, der i marts 2000 blev indgået mellem SR-regeringen, Socialistisk Folkeparti og Centrum-Demokraterne. Mens regeringen og SF ønskede at tildele kanalen til DR, ville CD sende den i udbud, således at der kom reel konkurrence på landsdækkende radio. Resultatet blev, at kanalen kom i udbud, men at kanalen skulle have en bestemt programprofil. Venstre og Konservative ønskede lempeligere udbudsbetingelser, således at det var mere attraktivt for medievirksomheder at afgive bud driften af kanalen.

Udbuddet i 2011
Udbuddet af kanalen skete via en såkaldt skønhedskonkurrence i 2011. Vinderen blev selskabet BerlingskePeople - et til lejligheden oprettet joint-venture mellem Berlingske og PeopleGroup, der som vinder af udbuddet fik tilladelse til at udøve public service-virksomhed på den fjerde jordbaserede FM-radiokanal i perioden fra og med 1. november 2011 til og med 31. oktober 2019. Kanalen har siden haft navnet Radio24syv.

Kilder og eksterne henvisninger
 Tilladelse til programvirksomhed på den fjerde landsdækende radiokanal

Referencer

Radiokanaler fra Danmark
Den sjette jordbaserede FM-radiokanal

Den sjette jordbaserede FM-radiokanal eller FM6 er en betegnelse for den sjette radiokanal, der udsendes via det danske FM-sendenet. Ligesom den femte jordbaserede FM-radiokanal drives kanalen på kommercielle vilkår. I modsætning til de øvrige jordbaserede FM-kanaler kan den sjette FM-kanal ikke modtages over hele landet, men kun af ca. 45 procent af befolkningen. Kanalen består af frekvensen 100,0 MHz, der udsendes fra Hove og dækker store dele af Sjælland herunder Storkøbenhavn, samt 99,9 MHz i Randers. Siden 2005 er kanalen desuden blevet udsendt landsdækkende via DAB.

Radio 100FM 
Det første udbud af FM5 og FM6 foregik ved en auktion, der blev afholdt 18. juni 2003 hos Bruun Rasmussen Kunstauktioner. Sendetilladelse til FM6 blev købt af det hollandske Talpa Radio International for en årlig koncessionsafgift på 22,5 mio.kr. samt en eventuel variabel afgift, der afhænger af stationens omsætning, såfremt denne skulle overstige 25 mio. kr. Sendetilladelsen gjaldt 8 år fra 15. november 2003, og kanalen var ikke underlagt nogen public service-forpligtelser. De øvrige bydere på kanalen ved auktionen var Radio 2, Bonnier og TV 2.

Den nye kanal fik navnet Radio 100FM, hvilket refererer til kanalens frekvens i Storkøbenhavn − 100,0 MHz. Ved lanceringen på dagen for sendetilladelsens ikrafttrædelse havde kanalen en dækning på 38% af befolkningen, hvilket dog blev udvidet til 77% ved samarbejde med lokalradioer, dvs. ved samsending på andre frekvenser i tillæg til FM6.

Radio 100FM gik i betalingsstandsning 28. september 2009 og var således ikke i stand til at betale den årlige koncessionsafgift. 22. november 2009 forsvandt FM6 således fra æteren.

POP FM 
I 2010 blev kanalen på ny sendt i udbud, men klog af skade valgte forligspartierne bag medieaftalen denne gang at lade det ske under andre betingelser. Udbuddet foregik som en skønhedskonkurrence varetaget af Radio- og tv-nævnet, hvor der blev lagt særlig vægt på en troværdig forretningsplan samt ansøgernes økonomiske soliditet og kompetencer til at drive radio- eller anden medievirksomhed. Der skulle ikke betales en fast koncessionsafgift, men den variable afgift blev bevaret, dog med tærsklen for årlig omsætning forhøjet fra 25 til 75 mio. kr.

Kanalen blev vundet af Berlingske Media og SBS Radio, der havde stiftet selskabet FM 6 A/S med ejerandelene 60% hhv. 40%. Derudover havde det nye selskab bag Radio 100FM afgivet bud.

Den nye kanal får navnet POP FM og går i luften i sensommeren 2010. SBS har i årene 1999-2005 drevet en FM-station under dette navn og fra januar 2010 en internetradiostation.

Referencer 

Radiokanaler fra Danmark
Michael Trangbæk

Michael Trangbæk (født 1964) er en dansk journalist og studievært på TV 2 News.

Tidligere har Trangbæk været vært og reporter på TV 2/Østjylland og reporter og souschef ved TV 2 Nyhederne og TV 2/Finans.

Trangbæk er medlem af VL-gruppe 26.

Eksterne henvisninger 
 

Journalister fra Danmark
Ansatte ved TV 2
Mai-Britt Vingsøe

Mai-Britt Vingsøe Hauggård (født 6. februar 1970 i Tårnby) er en dansk radio- og tv-vært og tidligere sanger og model. Hun deltog som vært i adskillige fjernsynsprogrammer op igennem 1990'erne, og i slut 90'erne var hun med i musikgruppen Los Umbrellos.
I dag er hun radiovært på Nova FM. Ved siden af sit job som radiovært hos Nova, har hun egen fodklinik.

Karriere 
Hun blev uddannet kontorassistent i 1989 og startede i 1990 en karriere som fotomodel. I perioden som fotomodel medvirkede hun i flere reklamefilm. 

Tv-karrieren begyndte i 1994 på TV3 som bikini-pige i showet Mand O Mand. I 1995 var hun med på TV3's Fangerne på Fortet. I 1998 var hun vært på DR2 på computerprogrammet Download, og fra 1999 har hun været ansat ved TV3, hvor hun har lavet programmer som Det' bare danske mænd, Kløcker & Vingsøe, Modeljagten, Den eneste ene og senest Fra skrot til slot og Priskrig og Min fede familie.

Hun var en overgang professionel sanger i musikgruppen Los Umbrellos, der var et projekt af Kenneth Bager. Los Umbrellos eneste album Flamenco Funk blev udsendt i 1998. Gruppen hittede med sangen "No Tengo Dinero" der gik ind som #33 på den engelske singlehit-liste året forinden.

Hun laver pt. radio på Nova FM hvor hun sammen med Dennis Ravn, og Signe Krarup er vært på morgenprogrammet GO'NOVA, som bl.a. har vundet prisen Prix Radio Årets Morgenshow og Ekstra Bladets Gyldne Mikrofon.

Privatliv 
Hun var tidligere gift med racerkøreren Jason Watt, med hvem hun har tvillinger. I 2007 blev hun gift med Brian Andersen med hvem hun i 2008 fik en datter. Parret blev skilt i 2015. Hun er p.t. (år 2021) bosiddende i Stenløse. I august 2019 blev hun gift med sin nuværende mand, Ole Hauggård.

Eksterne henvisninger 
 

Studieværter fra Danmark
Radioværter fra Danmark
Personer fra Tårnby
Flemming Lindeløv

Flemming Lindeløv, R (født 20. august 1948) er en dansk erhvervsleder.

Han blev uddannet civilingeniør i kemi i 1975 og i 1977 lic.techn. (ph.d.) fra Danmarks Tekniske Højskole.

Han var ansat i Industrirådet 1977-1978 og ved FDB's Centrallaboratoriet 1978-1982. I 1982 blev han direktør for FDB's ferskvareområde og i 1987 koncerndirektør og medlem af koncerndivisonen. I 1989 skiftede han til Tulip Slagterierne, hvor han blev administrerende direktør; fra 1990 samme i Tulip International. Han blev udnævnt til koncernchef og administrerende direktør i Carlsberg i 1996 og fra 2001 administrerende direktør i Carlsberg Breweries. Samme år skiftede han dog til en stilling som administrerende direktør i Royal Scandinavia (til 2005).

Flemming Lindeløv har i dag en lang række tillidshverv, bl.a. som bestyrelsesformand for Prime Office A/S (fra 2008) og bestyrelsesmedlem i Illums Bolighus, Schoeller Plast A/S og tidligere bestyrelsesmedlem i DONG (ØRSTED), Lundbeck A/S, Deltaq A/S, Chr. Hansen A/S, Rockwool A(S & Fonden INDEX:, Copenhagen Artists A/S og  Alfa Nordic A/S Han er desuden medlem af VL-gruppe 1 og fra 1997 af det rådgivende repræsentantskab for Danske Bank. Fra 2005 til 2018 har han været faglig dommer i Sø- og Handelsretten. Fra 2001 til 2006 var han formand for Hovedstadens Udviklingsråds Erhvervsforum. Frem til 2007 var han bestyrelsesformand i medicinalvirksomheden Lundbeck. 1997 blev han Ridder af Dannebrog.

Flemming Lindeløv var medlem af ERT European Round Table (1996-2001) og bestyrelsen for topledernetværket Presidents Institute i perioden 2009-2016. 2016-18 ansat som direktør hos Schoelle-Plast og efterfølgende bestyrelsesmedlem samme sted.

Lindeløv er bosiddende i Hellerup

Referencer 

Erhvervsfolk fra Danmark
Ingeniører fra Danmark
Personer med tilknytning til Carlsberg
Riddere af Dannebrog
Personer i Kraks Blå Bog
Iznogood

Iznogood (Iznogoud) er en fransk tegneserie om en storvesir i Bagdad ved navn Iznogood, som ønsker at blive kalif i stedet for kaliffen, Harun al Raptusch.

Tegneserien blev oprindelig skrevet af René Goscinny og tegnet af Jean Tabary.

Handling 

Serien udspiller sig i Bagdad, hvor Iznogood er storvesir under kaliffen Haroun El Poussah (et navn, som spiller på navnet på den historiske kalif Harun al-Rashid). Iznogoods eneste mål i livet er at styrte kaliffen og tage hans plads. Dette kommer stadig frem gennem hans berømte erklæring: "Jeg vil være kalif i stedet for kaliffen", som har fået en plads i fransk daglig tale om mennesker, som gerne vil være ledere. Iznogoods trofaste tjener, Al Muliman, assisterer ham altid i planerne.

For at nå sit mål udtænker Iznogood altid de mest utrolige planer, men han mislykkes altid i sine forsøg på at styrte kaliffen, som på sin side udviser en ufattelig mangel på evne til at forstå Iznogoods hensigter.

Oversigt 
15 af albummene er udgivet på dansk af Lademann, Gutenberghus, Interpresse og Carlsen.
Fra december 2017 til november 2021 udgav Forlaget Zoom album 1-30 som bogserie i 10 bind. Album 31 og fremefter udgives af Zoom som enkeltalbum.

Eksterne henvisninger 
 bibliotek.dk
 minetegneserier.no
 bdoubliees.com
 bedetheque.com
 bdcentral.com
 iznogoudworld.com

Tegneserier fra Frankrig
Hvidøre Slot

Hvidøre, også kaldet Hvidøre Slot pga. sine engang kongelige ejere, er et bygningsværk beliggende på Strandvejen nord for København. Huset blev opført som et historicistisk landsted i årene 1871-72 af arkitekt Johan Schrøder for legationsråd Frederik Christian Bruun. Husets karakteristiske karyatider er udført af billedhuggeren Otto Evens. Murermester var J.W. Frohne. Hvidøre har siden 1937 været ejet af Novo Nordisk.

Kongeligt ejerskab 
Bygningen blev i 1906 erhvervet som sommerhus af Christian 9.'s døtre dronning Alexandra af Storbritannien og kejserinde Dagmar af Rusland. Ved overtagelsen i 1906 fik den aldrende Johan Schrøder til opgave at ombygge og opdatere huset til fyrstelig værdighed med tidens moderne bekvemmeligheder, centralvarme mm. Efter den russiske revolution residerede sidstnævnte på Hvidøre til sin død i 1928. Hun boede sammen med svigersønnen, oberst Nikolaj Kulikovsky, sin datter, storfyrstinde Olga og parrets to børn.

Nyere historie 
Efter kejserindens død købte Grevinde Musse Scheel (født Bruun) i 1928 sit barndomshjem tilbage, men allerede i 1937 blev stedet overtaget af Novo Industri. Novos direktør Thorvald Pedersen, der havde ladet Arne Jacobsen bygge sig en villa i nærheden, overvejede at rive slottet ned, men det blev i stedet besluttet at indrette Hvidøre som diabetikersanatorium.

Novo lod i 1980 arkitekterne Dissing + Weitling udvide bygningen i kælderplanet. Bygningen tjente indtil 1991 som diabeteshospital og har siden 1989 været anvendt som internt kursuscenter for koncernen.

Neden for bygningen er anlagt en strandpark ved havearkitekt C.Th. Sørensen og med Povl Baumann som arkitekt for mur og pergola.

Referencer

Andre kilder 
 Bolette Bramsen & Claus M. Smidt, Strandvejen her og nu. Bind 1, København: Politikens Forlag 2009, s. 94-97. 

Slotte i Danmark
Klampenborg
Strandvejen
Novo Nordisk
Hindebæger

Hindebæger (Limonium) er en slægt med ca. 20 arter, der er udbredt i et bælte, der strækker sig fra Nordafrika over Mellemøsten, Lilleasien og Kaukasus til Centralasien, Østasien, Nordamerika og Europa, herunder også i Danmark. Tyngdepunktet i slægtens udbredelse findes på de spanske og portugisiske øer i Atlanterhavet (De Kanariske øer, Madeira og Kap Verde øerne).

Det er énårige urter eller stauder med hårløse skud og blade, der er lancetformede eller elliptiske. Blomsterne bæres på et opret skud, som slutter i en åben top. Frugterne er enkeltfrøede kapsler. Her beskrives kun de arter, som er vildtvoksende i Danmark, eller som har økonomisk betydning her.

Flere arter og sorter inden for denne slægt forhandles som både snitblomster og tørrede blomster under det gamle synonym: Statice.

 Dunet hindebæger (Limonium puberulum)
 Kinesisk hindebæger (Limonium sinense)
 Lav hindebæger (Limonium humile)
 Steppeslør (Limonium gmelinii)
 Sølvhindebæger (Limonium gerberi)
 Tætblomstret hindebæger (Limonium vulgare)
 Vinget hindebæger (Limonium sinuatum)
 Gul hindebæger (Limonium sinuatum ssp. bonduellei)

 Limonium arborescens
 Limonium bellidifolium
 Limonium brassicifolium
 Limonium californicum
 Limonium carolinianum
 Limonium fruticans
 Limonium lobatum
 Limonium macrophyllum
 Limonium otolepis
 Limonium pectinatum
 Limonium peregrinum
 Limonium perezii

Noter

Planteslægter
Saltplanter
Hindebægerfamilien
Gyldenløve (norsk adelsslægt)

Gyldenløve er navnet på en middelalderlig norsk adelsslægt. Navnet er dog først blevet tillagt slægten langt senere af genealoger, grundet deres våbenskjold med en gylden løve i rødt felt eller en rød løve i gyldent felt.

Slægtens mest kendte medlem var den norske rigshofmester Niels Henriksen Gyldenløve (ca. 1455-1523), efter hvem slægten også kaldes "Niels Henriksens slægt" (Nils Henrikssons slekt).

Adelsslægter fra Norge
Skagen (flertydig)

Skagen har flere betydninger:

 Skagen – Danmarks nordligste by og et ejerlav i Skagen Sogn, Frederikshavn Kommune
 Skagen (Agersø Sogn) – et areal i Agersø Sogn, Slagelse Kommune

 Se også
 Skagen Festival – Danmarks ældste musikfestival
 Skagen Fyr – fyrtårn beliggende på Grenen
 Skagen Idræts Klub – fodboldklub i Skagen
 Skagen Kirke – kirke beliggende i Skagen
 Skagen Kommune – tidligere kommune i Nordjyllands Amt
 Skagens Odde – nordligste del af Vendsyssel
 Skagen Odde Naturcenter – museum ved Skagen
 Skagen Station – en jernbanestation i midten af slagen
Skagen Odde Naturcenter

Skagen Odde Naturcenter er et museum og oplevelsescenter beliggende ved Skagen. Centeret byder hvert år på nye udstillinger indenfor arkitektur og kunst, foruden en fast afdeling om den unikke natur på Skagens Odde. 

Det 4.000 kvadratmeter store center er tegnet af den danske arkitekt Jørn Utzon i 1989 og opført under ledelse af sønnen, Jan Utzon, i 1999 – 2000. Naturcentret slog dørene op for første gang d. 19. maj 2000.

Referencer

Ekstern henvisning

 Skagen Odde Naturcenter, hjemmeside

Museer i Region Nordjylland
Naturcenter
Jørn Utzon
Naturhistoriske museer i Danmark
Museer etableret i 2000
Naturcenter
Naturcentre
Klatrevæg

En klatrevæg er en væg af træ, beton eller lignende materialer, som er beregnet til klatring. Væggen kan opføres indendørs eller udendørs. Der er ofte greb, som kan flyttes hvis man vil bygge nye ruter. 
En godkendt klatrevæg skal bygges efter standarden - DS/EN 12572-1  fra 2007 - kaldet: Kunstige klatrevægge – Del 1: Sikkerhedskrav og prøvningsmetoder for kunstige klatrevægge med sikringspunkter.

Der findes en lavere type klatrevæg (mindre end 4½ m), der kaldes en boulder. Her klatres uden sikkerhedsudstyr, men over madrasser. 

De største klatrevægge i Danmark findes i Københavns klatrecenter, Blocs & Walls, på Refshaleøen. Blocs & Walls ejes af Dansk Bjerg- og Klatreklub, i Århus Klatreklub i Århus og i Viborg. Også i Skovlunde og Skælskør findes store klatrevægge. I Roskilde og Odense er boulderklubber med store vægge til bouldering.

Eksterne henvisninger 
 Dansk Klatreforbund – Indeholder henvisninger til danske klatreklubber.
 Klatresteder.dk – Database over klatresteder i Danmark.

Sport
Klatring
Pedro de la Rosa

Pedro Martínez de la Rosa (født 24. februar 1971 i Barcelona, Spanien) er en spansk racerkører, der kørte i Formel 1 for Arrows, Jaguar, McLaren, Sauber og HRT. Han har også tidligere haft et fast Formel 1 sæde, og står (pr. november 2012) noteret for at have kørt 105 Grand Prix'er. Hans bedste resultat i et løb er en 2. plads i Ungarns Grand Prix i 2006.

Eksterne henvisninger 

 Pedro de la Rosas hjemmeside
 

Formel 1-kørere fra Spanien
Personer fra Barcelona